	COLOCVIILE CONSTRUCTORILOR DE NAVE 
CCN61, GALATI, 3 noiembrie 2017

Invitata: Comandor (r) dr. Marian MOȘNEAGU


                                                 AGENDA  ÎNTÂLNIRII CCN 61
16,00  – Deschiderea lucrărilor. Scurtă prezentare a  biografiei si operei   
               invitatului. Dr. ing. Jean Sever Popovici
16,15 – Stablimentele de constructii si reparatii navale ale Marinei Militare
17,00 – Despre: ,,Politica navală postbelică a României  (1944-1958)”
17,30 – Prezentarea dictionarului enciclopedic INGINERI ROMÂNI, Vol. I,
             Cluj-Napoca, Editura Mega, 2014.
17,45 – Sesiune de întrebări. Discuții.
	COMANDORUL DR. MARIAN MOŞNEAGU
BIOGRAFIE


S-a născut la 29 iunie 1961, în comuna Boroaia, jud. Suceava. 

Este absolvent al Liceului Militar de Marină ,,Alexandru Ioan Cuza” (1980) şi al Institutului de Marină ,,Mircea cel Bătrân” (1984), licenţiat în istorie (1998)  şi studii aprofundate (1999) la Universitatea ,,Ovidius” Constanţa  și doctor în istorie la Universitatea din Craiova (2004).

 Între anii 1984 și 1990 a îndeplinit diferite funcţii în unităţi de nave maritime şi fluviale din Mangalia, Sulina şi Tulcea, precum şi în cadrul Institutului de Marină ,,Mircea cel Bătrân” şi în Comandamentul Marinei Militare din Constanța.

Ulterior a activat ca şef al Secţiei Istorie Navală (1998-2001) şi director al Muzeului Marinei Române (2001-2006), respectiv şef al Serviciului Istoric al Armatei (15 aprilie 2007 - 29 iunie 2016).

A debutat în presa scrisă în anul 1977, în anii liceului și ai studenției fiind corespondent la ziarele „Flota Patriei”, „Apărarea Patriei”, „La datorie”, „Dobrogea nouă” și membru în colegiile de redacție ale revistelor „Catarge la orizont” și „Orizonturi marine”.

În anul 1990 a urmat primul Curs de jurnalism organizat în România după revoluția din decembrie 1989, la Constanța, de Grupul de publicații ,,Tomis”.

Din anul 1990 activează în presa militară, fiind membru fondator şi redactor al revistei ,,Marina Română” (1990-1995).

Ulterior a fost încadrat redactor în prima Redacţie Radio-TV a Marinei Militare,,Scutul Dobrogei” (1995-1998), fiind primul ofițer de marină care a activat simultan în presa scrisă, radio și televiziune. În această perioadă a realizat emisiunea militară „Scutul Dobrogei” la Radio Constanța, emisiunea „Scutul Dobrogei” difuzată pe posturile TV locale MTC TV și Neptun TV, lucrând ca reporter, cameraman și monteur imagine și a transmis corespondențe, interviuri, relatări, știri și reportaje la „Ora Armatei”, difuzată de Radio România Actualități și „Pro Patria”, difuzată de TVR.

Între anii 2006 și 2007 a fost redactor-şef al Grupului Mass-Media al Forţelor Navale și redactor-șef al revistei „Marina Română”.

Din anul 1999 a devenit redactor al revistei „Marea Noastră” iar din anul 2010 este redactor-șef adjunct al publicației reprezentative a Ligii Navale Române. 

În perioada 1998-2006 a fost redactor-șef, respectiv editor al „Anuarului Muzeului Marinei Române”.

Între anii 2007 și 2016 a fost editor coordonator al revistei ,,Document. Buletinul Arhivelor Militare Române”, publicația Serviciului Istoric al Armatei.

În perioada 2009-2015 a fost director fondator și editor coordonator al ,,Calendarului tradiţiilor militare”, editat de Serviciul Istoric al Armatei.

 Începând din anul 2000 este membru, secretar de redacție, respectiv  redactor-șef adjunct în colegiul de redacţie al revistei „Marina. Buletin de informare, documentare şi studii de filatelie marină”.

Din anul 2014 este redactor-şef al revistei „Misiunea”, publicaţia anuală a Centrului de Cercetare a Conlucrării dintre Biserica Ortodoxă şi Armata României „General Paul Teodorescu” cu sediul la Mănăstirea dintr-un Lemn din Frâncești-Vâlcea.

A fost membru în consiliul științific al revistei de istorie ,,Orizont XXI” (2008-2014) și membru în consiliul editorial al revistei ,,Gândirea militară românească” (2014-2016).

Este membru în comisia de referenți a Editurii „Dobrogea” din Constanța (2010) și membru în consiliul editorial al Editurii Centrului Tehnic-Editorial al Armatei din București (2012).

A publicat peste 500 de studii şi articole de specialitate în dicţionare, enciclopedii şi volume de studii şi comunicări ştiinţifice, precum şi în presa militară şi civilă, precum „Actual”, „Analele Dobrogei”, „Anuarul Muzeului Marinei Române”, „Apărarea Patriei”, „Buletinul Muzeului Militar Naţional”, „Caietele Revoluției Române”, „Calendarul tradiţiilor militare”, „Catarge la orizont”, „Cercetaşii buzoieni”, „Clio 1989”, „Cuget liber”, „Datina”, „Dobrogea nouă”, „Document. Buletinul Arhivelor Militare Române”, „Dosarele istoriei”, „Flacăra”, „Historia”, „Flota Patriei”, „Gândirea militară românească”, „Independenţa României”, „Info CIER”, „Jurnalul de Constanţa”, „Magazin istoric”, „Magazin nautic”, „Marina”, „Marea Noastră”, „Marea Noastră pentru tineret”, „Marina Română”, „Misiunea”, „Noema”, „Observatorul militar”, „Orizont XXI”, „Orizonturi marine”, „Poliţia are impact”,  „România eroică”, „România maritimă şi fluvială. Magazin”, „Revista muzeelor”, „Tomis”, „Viaţa armatei”, „Yacht Magazin” ş.a.

În anul 1992 a devenit membru al Uniunii Ziariștilor Profesioniști din România (Certificat de atestare nr. 0950 din 21 februarie 1992).

Din anul 2009 este membru al Asociației Române de Istorie a Presei. La Congresul Național de Istorie a Presei, ediția a IV-a, cu participare internațională, organizat la Constanța în perioada 14-16 aprilie 2011, i s-a decernat Premiul Naţional pentru Jurnalism „Nicolae Sever Cărpinişan”, acordat de Asociaţia Română de Istoria Presei  „pentru performanţele sale jurnalistice, cercetarea istoriei presei marinăreşti”.

Este autor al dicționarului bibliografic „Presa Marinei Române”, apărut în anul 2011 la Editura Militară, distins în anul 2012 cu Premiul „Radu R. Rosetti”, acordat de Fundaţia Culturală „Magazin Istoric” și Premiul de excelenţă „Comandor Eugeniu Botez”, în domeniul Publicistică de marină, acordat de „Clubul Amiralilor”.

Este autor a 18 lucrări de istorie navală și coautor al 37 de albume, enciclopedii, dicționare, monografii, ghiduri, culegeri de documente și volume de studii și comunicări științifice.

Afilieri:
1. Uniunea Ziariştilor Profesionişti din România (Certificat de atestare nr. 0950 din 21 februarie 1992)

2. Liga Navală Română - filiala Constanța  (1994)
3. Asociația ,,Cultul Eroilor” - filiala Constanța (membru fondator, 1995)

4. Comisia Română de Istorie Militară (1999)

5. Comitetul Român de Istoria şi Filosofia Ştiinţei din cadrul Academiei Române (2005)

6. Fundaţia pentru Realizarea Monumentului Marinarilor Români (vicepreşedinte 2003)

7. Fundaţia ,,Ordinea Publică” Constanţa (2006)

8. Asociaţia social-culturală ,,Vasile Tomegea” Boroaia - Suceava (2006)

9.  Asociaţia Absolvenţilor Academiei Navale ,,Mircea cel Bătrân” - ALUMNI (membru în comitetul director, 2007, vicepreședinte, 2017)

10. Asociaţia Română de Istorie a Presei (2009)
11.  Asociaţia de Caritate din Armata României „Camarazii” (2012)
12.  Centrul de Cercetare a Conlucrării Bisericii Ortodoxe cu Armata României „General Paul Teodorescu” cu sediul la Mănăstirea dintr-un Lemn din comuna Frânceşti, jud. Vâlcea (2014)
13.  Asociația Ofițerilor în Rezervă și în Retragere - filiala Constanța (2016)

14.  Membru în consiliul de administrație al Institutului de Studii Politice de Apărare și Istorie Militară din București (2015-2016)
Distincţii: 

1. Ordinul „Meritul Militar” clasa a III-a (1999)
2. Semnul onorific „În Serviciul Patriei” pentru ofiţeri (2004)
3. Semnul onorific „În Serviciul Patriei” pentru ofiţeri (2009)
4. Emblema de Onoare a Statului Major General (2009)

5. Emblema de Onoare a Comunicaţiilor şi Informaticii (2010)

6. Emblema de Merit „În serviciul Armatei României” clasa a II-a (2011)
7. Emblema de onoare a Statului Major al Forţelor Navale (2011)

8. Emblema „Onoarea Armatei României” cu însemn de pace (2011)
9. Emblema de Onoare a Medicinei Militare (2013)
10.  Emblema de Onoare a Forţelor Terestre (2014). 

11.  Emblema de Onoare a Resurselor Umane (2014)
12.  Emblema de Onoare a Asociaţiei Diplomaţilor Militari în Rezervă şi în Retragere „Alexandru Ioan Cuza” (2014)
13.  Emblema de Onoare a Forţelor Aeriene (2015)
14.  Emblema de Onoare a Logisticii (2015)

15.  Emblema de Merit „În Serviciul Armatei României” (2016).
16.  Premiul Naţional pentru Jurnalism „Nicolae Sever Cărpinişan” acordat de Asociaţia Română de Istoria Presei „pentru performanţele sale jurnalistice, cercetarea istoriei presei marinăreşti” (2011)

17. „Omul anului 2011” şi respectiv ,,Omul anului 2013”, pentru obţinerea Premiului I la Secţiunea a X-a „Istorie, cultură şi tradiţii militare”, în cadrul concursului organizat la nivelul Statului Major General.

Este nominalizat în:
1. American Biographical Institute, Inc., Raleigh, North Carolina, USA, „Contemporany Who’s Who, 2002/2003”, p. 311

2.  Ediţia princeps a enciclopediei „Who’s Who în România”
3.  „Dicţionar de personalităţi dobrogene”, vol. I,  Editura ,,Ex Ponto”, Constanţa, 2004, p. 197
4.  Emil Satco, „Enciclopedia Bucovinei”, Vol. II, Suceava, 2004
5.  „Dicţionar enciclopedic de marină”, ediția a II-a revăzută și adăugită, incluzând DEM-I/2006 și DEM II/2008, coordonator: comandor (r) Anton Bejan, Bucureşti, Editura Semne, 2010, p. 508
6. „Bibliografia istorică a României” 2009-2010,  București, Editura Academiei Române, Cluj Napoca, Editura ,,Argonaut”, 2011, pp. 489, 490, 774, 1892, 2761, 2782, 2798, 3148, 3178, 3231, 3333, 3390, 3411, 3425, 5956, 6030, 6293, 6294, 6295, 6296, 6835, 7095, 8419, 10020, 12287 
7. Romanița Maria Ștențel, „Destine pentru eternitate”, București, Editura Six, 2006, p 119-132

8. „Glasul Bucovinei”, anul IX, nr. 33-34/1-2/2002, pp. 96-98

9. „Anuarul istoriografic al României, I, 2011, Bibliografie selectivă”, Cluj-Napoca, Editura Argonaut, 2013, pp. 678, 1613, 1802, 1947, 1971, 2341, 2439, 2456, 2464, 2501, 4837, 5410, 8312, 8439, 9270

10. „Anuarul istoriografic al României, II, 2012, Bibliografie selectivă”, Cluj-Napoca, Editura Argonaut, 2015, pp. 465, 497, 1902, 2100, 2225, 2355, 4819, 6747, 7881, 9101, 9262

11.  Dan Gîju, „Istoria presei militare de la Cezar la Ceaușescu. Armata. Presa scrisă”, Târgoviște, Editura Bibliotheca, 2012, pp. 233, 623, 624, 625, 634-637, 646, 695

24 octombrie 2017

Rezumatul prezentarilor

	STABILIMENTELE DE CONSTRUCȚII ȘI REPARAȚII NAVALE ALEMARINEI MILITARE ROMÂNE
Comandor (r) dr. Marian MOȘNEAGU


Arsenalul Marinei a fost primul șantier de construcții, reparații, întreținere și armare a navelor Marinei Militare Române. Înființat în anul 1864 la Brăila, ca Atelier al Flotilei, din inițiativa locotenent-colonelului de marină Constantin Petrescu, în anul 1868 a fost mutat la Galați, odată cu comandamentul Corpului Flotilei.


În evoluția sa a cunoscut mai multe etape.  Astfel, în anul 1875, atelierul este dezvoltat și modernizat prin grija colonelului de marină Ioan Murgescu, primul director al Arsenalului Marinei, urmat de căpitanul inginer Ion Izvoranu. Din 1881, opera lui Murgescu a fost continuată de maiorul de marină Mihail Drăghicescu.


În anul 1898, fiind înzestrat cu utilaje noi, Arsenalul Marinei execută lucrări de amploare, precum reparații capitale la crucișătorul,,Elisabeta” și canoniere și alte intervenții complexe la navele Marinei Militare și ale societăților de navigație N.F.R. și S.M.R. 


În timpul Primului Război Mondial (1916-1918), Arsenalul Marinei a detașat un Atelier Mobil pentru deservirea navelor Flotilei în zona de operațiuni, o altă parte a Arsenalului fiind mutată la Odessa și Kerson, de unde s-a înapoiat în 1919.


În perioada interbelică, Arsenalul Marinei a executat reparații capitale la distrugătoare, nava-bază pentru submarine ,,Constanța”, submarine ș.a.


Între anii 1936 și 1940, perioadă în care a fost înființat și a funcționat Ministerul Aerului și Marinei, Arsenalul Marinei s-a subordonat Direcției Stabilimentelor Industriale ale Aviației și Marinei din cadrul ministerului.


În anul 1940 a revenit în subordinea Marinei Militare, pe timpul celui de-al Doilea Rărboi Mondial continuând să deservească flota României.

În anul 1950, Şantierul Naval ,,7 Noiembrie”, fostul Arsenal al Marinei, s-a unificat cu Şantierul Naval Galaţi, sporind capacitatea de producţie a şantierului şi productivitatea muncii. După comasare, şantierul dispunea de patru cale de lansare şi 145 nave diferite, însumând un deplasament de 25873 tone.

În conformitate cu HCM nr. 1084 din 16 iunie 1955, la 1 iulie 1955 Şantierul Naval „1 Mai” Brăila a trecut de la Ministerul Industriei Metalurgice şi Construcţiilor de Maşini la Ministerul Forţelor Armate. În perioada octombrie 1955-1958, acest şantier, sistematizat şi reorganizat pentru a fi în măsură să ofere atât posibilităţi de andocare sau ridicare pe cală a navelor cât şi reparaţii la corp, maşini şi instalaţiile auxiliare de bord, repararea şi montarea armamentului naval şi a instalaţiilor speciale militare de la bordul navelor, a funcţionat ca Arsenal al Marinei Militare,  fiind profilat pe producţie civilă şi militară.


Şantierul Naval Mobil cuprindea:

a. Materialul Marinei format din două şlepuri ateliere, un doc plutitor pentru vase mici şi alte vase anexe de servitudine şi bărci.

b. Materialul Serviciului Hidraulic compus dintr-un doc pen​tru vase mai mari, vasele speciale ale Serviciului Hidraulic, ma​carale plutitoare, drăgi, pontoane ridicătoare, vas-cazarmă, remorchere şi şalupe S.H.

c. Remorcherul de salvare ,,Mântuirea”, pus la dispoziţia Escadrei de Dunăre.

Administrația Stabilimentelor Industriale ale Marinei Militare

Prin Decretul Lege nr. 70 al conducătorului statului, publicat în „Monitorul Oficial” nr. 14 bis din 18 ianuarie 1943, în urma rapoartelor Ministerului Apărării Naţionale, Marinei şi Finanţelor, la 1 aprilie 1943 a luat fiinţă Administraţia Stabilimentelor Industriale ale Marinei Militare (A.S.I.M.) Galaţi, care conducea şi administra pe baze comerciale Arsenalul Marinei Regale Galaţi, Şantierul Naval Mobil Constanţa, Atelierul „Locotenent Stoicescu” Constanţa, Laboratorul de Analize Galaţi, Atelierul Liman-Cetatea Albă şi Atelierul de Armament Constanţa-Port.

Pentru pregătirea ucenicilor, prin Decizia Ministerului Muncii nr. 55692/1943 s-a aprobat funcţionarea Şcolii de Ucenici A.S.I.M.

Prin Ordinul M.St.M., Arsenalul Marinei şi Atelierele de Reparaţii „Liman” din Cetatea Albă au fost mobilizate la 27 martie 1944 cu efectivele totale de război. În luna aprilie 1944 a început faza a doua de evacuare. Din cauza apropierii frontului de Cetatea Albă, pe 9 aprilie 1944 Atelierele „Liman” au fost evacuate la Galaţi, unde convoiul a ajuns pe 19 aprilie 1944.

Șantierul Naval Militar Mangalia
În anul 1956, pe malul de nord al lacului Mangalia, la circa 4,5 km de garnizoana Mangalia (astăzi la numai 2 km de oraș), s-a înființat Grupul Industrial al Marinei Militare, condus de căpitanul de rangul 2 ing. Petruș Ambrozie, comandant, căpitanul de rangul 3 ing. Bujor Crețu, inginer șef și căpitanul de rangul 3 ing. Iuliu Chiorean, director.
     Prin H.C.M. nr. 767/1963, începând cu 1 octombrie 1963, Grupul Industrial al Marinei Militare a luat denumirea de Șantierul Naval Mangalia (Unitatea Militară 02029), avându-l ca director pe căpitanul de rangul 2 ing. Iuliu Chiorean. Totodată, șantierul a trecut în subordinea Direcției Generale de Înzestrare a Armatei (DGIA).

În anul 1974, în apropierea satului 2 Mai au început lucrările de extindere a Șantierului Naval Mangalia.

 Prin Decretul de Stat nr. 64 din 5 martie 1980, Șantierul Naval Mangalia s-a divizat în   Șantierul Naval „2 Mai” Mangalia și Șantierul Naval Militar Mangalia (U.M. 02029).

Pe 27 noiembrie 2000, Șantierul Naval Mangalia a trecut de la M.Ap.N. la Ministerul Industriilor și Comertului, ca sucursală în cadrul S.C. Arsenal S.A., în subordinea fie a Ministerului Economiei fie a Autorității pentru Administrarea Activelor Statului.

Între 1956 şi 2006, Șantierul Naval Mangalia a produs peste 300 de nave militare pentru Forţele Navale Române
În luna august 2008, prin asocierea Șantierului Naval Mangalia cu firma germana Lurssen din Bremen, a luat ființă S.C. Sisteme Navale Mangalia S.R.L., care deținea 51% din acțiuni, iar partea română 49%. Contractul de asociere a fost reziliat în 2013.

Pe 26 martie 2015, S.C. Sisteme Navale Mangalia S.R.L. s-a dizolvat, fiind radiat din Registrul Comerțului.
     În prezent, Șantierul Naval Mangalia S.A. se află în subordinea Ministerului Economiei, Comerțului și Relațiilor cu Mediul de Afaceri.
	POLITICA NAVALĂ POSTBELICĂ A ROMÂNIEI (1944-1958)


Autor: Marian Mosneagu. Editura ,,Mica Valahie”, Bucureşti, 2005, format 24 x 17, 456 pagini, ediţia a II-a Editura ,,Mica Valahie”, Bucureşti, 2006, ISBN (10) 973-7858-32-8; (13) 978-973-7858-32-0


Prima abordare detaliată a istoriei postbelice a Marinei Române, lucrarea înglobează o selecţie amănunţit explicitată şi profund documentată a evenimentelor, strategiei şi politicii navale promovate de statul român în perioada de ocupaţie sovietică în România (1944-1958). 


Remarcabile sunt episoadele epurărilor practicate fără discernământ în Marina Militară, drama ,,reacţionarilor” din Marină, propaganda deşănţată a restituirii parţiale a navelor abuziv arestate de Armata Roşie în perioada imediat următoare actului de la 23 august 1944, cuantumul desbăgubirilor de război plătite în urma Armistiţiului cu U.R.S.S., drama marinarilor rămaşi prizonieri de război, suprimarea conştiinţei marinăreşti prin desfiinţarea abuzivă a Ligii Navale Române şi politizarea presei de marină, subterfugiile înfiinţării şi activităţii SOVROMTRANSPORT şi SOVROMNAVAL, evoluţia porturilor şi a şantierelor navale româneşti, restructurarea Forţelor Maritime Militare ale R.P.R., deturnarea învăţământului militar de marină de la principiile şi doctrina navală tradiţională occidentală, activitatea sindicatelor portuare etc.

În „Cuvânt înainte”, prof. univ. dr. Gheorghe Buzatu apreciază: „Meritul căpitan-comandorului dr. Marian Moşneagu este cu totul deosebit, întrucât,  stăruind asupra unei probleme de mare semnificaţie, el realizează în fapt o sinteză înglobând toate aspectele fundamentale ale temei cercetate. Autorul a trecut cu succes dificilul examen pe care şi l-a impus, realizând un studiu de calitate, care îmbină armonios analiza cu sinteza ori integrează natural istoria naţională în cea universală, iar aceasta cu referire la o problemă şi o perioadă complicate ale istoriei contemporane europene – declanşarea şi intensificarea „războiului rece” în urma conflagraţiei secolului din 1939-1945, iar, în conexiune, istoria Marinei Române”.

	   INGINERI ROMÂNI


 ,,Ingineri români: dicționar enciclopedic” este un volum pilot apărut în 2014 la Editura Mega din Cluj-Napoca, sub coordonarea regretatului academician Gleb Drăgan, președinte al Secției de Științe Tehnice a Academiei Române.

Volumul debutează cu un scurt Cuvânt înainte scris de coordonatorul volumului, academicianul Gleb Drăgan, în care se arată că „o listă a inginerilor din România, cu prezentarea succintă a contribuțiilor lor în activitatea depusă constituie revelarea unor domenii ale cunoașterii de adevărată valoare” (p. 5).

Prefața semnată de Nicolae Năndrașu subliniază faptul că Dicționarul este parte dintr-un plan editorial mai larg, intitulat „Istoria domeniului tehnic în România”, proiect care își propune recuperarea a trei mari coor​donate ale domeniului: „a) patrimoniul de personalități, b) patrimoniul de creație, c) patromoniul de idei” (p. 7). 
De asemenea, sunt menționate categoriile de informații pe baza cărora autorii au încercat să descrie fiecare personalitate de inginer inclusă în volum: stare civilă, familie, studii, pregătire profesională, lista lucrări​lor principale, a proiectelor și a participărilor la manifestări științifice de profil, precum și lista distincțiilor primite.

 Dicționarul propriu-zis are peste 260 de pagini, reu​nind 186 de articole despre personalități din diverse sub-domenii tehnice. Remarcăm efortul autorilor de a scoate la lumină informații din toate cate​goriile avute în vedere și de a le ilustra cu fotografii ale inginerilor descriși. Deși dicționarul apare cu subtitlul „Volumul I”, cuprinde personalități de la A la Z, nefiind însă exhaustiv.

Secțiunea de Bibliografie reunește prin​cipalele surse de informare ale autorilor: de la dicționare și enciclopedii, la monografii, memorii și volume de istorie.

Volumul se încheie cu un Indice general, al cărui merit deosebit este acela de a cuprinde nu doar personalitățile despre care s-a scris articolul enciclopedic, ci și alte antro​ponime precum și toponime menționate pe parcursul volumului, care pot servi drept punct de pornire pentru cercetări ulterioare. 

Articolele de dicționar dedicate inginerilor români cuprind, desigur, informații despre activitatea profesională și de cercetare concretizată în publicații, participări la proiecte și manifestări științifice de profil. Selecția titlurilor a fost realizată de colectivul de autori, ei înșiși specialiști fie în subdomenii tehnice (precum energetică, electrotehnică, construcții, ter​motehnică, bioinginerie, inginerie medicală), fie în istorie.

